**สภาพการนำนโยบายประเทศไทย 4.0 สู่การปฏิบัติของผู้บริหารสถานศึกษา สังกัดสำนักงานเขตพื้นที่การศึกษาประถมศึกษาบุรีรัมย์ เขต 1**

**The States of Thailand 4.0 Policy Implementation of the School Administrators under Buriram Primary Educational Service Area Office 1**

จาฎุพจน์ เกตุสำเภา1

นวมินทร์ ประชานันท์2

โกวิท วัชรินทรางกูร3

## บทคัดย่อ

การวิจัยครั้งนี้มีความมุ่งหมายเพื่อศึกษาและเปรียบเทียบสภาพการนำนโยบายประเทศไทย 4.0 สู่การปฏิบัติของผู้บริหาสถานศึกษาสังกัดสำนักงานเขตพื้นที่การศึกษาประถมศึกษาบุรีรัมย์ เขต 1 ตามความคิดเห็นของครูจำแนกตามประสบการณ์ทำงานและขนาดของสถานศึกษา กลุ่มตัวอย่างเป็นครูจำนวน 335 คน กำหนดขนาดกลุ่มตัวอย่างโดยใช้ตารางเครจซี่และมอร์แกน แล้วทำการสุ่มแบบชั้นภูมิตามขนาดสถานศึกษาเครื่องมือที่ใช้ในการวิจัยเป็นแบบสอบถามมีค่าความเชื่อมั่นทั้งฉบับที่ 0.944 สถิติที่ใช้ในการวิเคราะห์ข้อมูลได้แก่ ค่าร้อยละ ค่าเฉลี่ย ส่วนเบี่ยงเบนมาตรฐาน คะแนนที และ ค่าความแปรปรวนทางเดียว เมื่อพบความแตกต่าง จึงทำการทดสอบรายคู่ด้วยวิธีของเชฟเฟ่ ผลการวิจัยพบว่า 1) ความคิดเห็นของครูเกี่ยวกับสภาพการนำนโยบายประเทศไทย 4.0 สู่การปฏิบัติของผู้บริหารสถานศึกษา โดยรวมอยู่ในระดับมาก เมื่อพิจารณาเป็นรายด้านพบว่า ด้านที่มีค่าเฉลี่ยสูงสุด ได้แก่ ด้านการปรับบทบาทผู้สอน รองลงมา ได้แก่ ด้านการยกระดับคุณภาพผู้เรียน ด้านการสร้างเครือข่ายความร่วมมือ ด้านการพัฒนาหลักสูตรและการจัดการเรียนรู้ และ ด้านการพัฒนาคุณลักษณะผู้บริหารตามลำดับ ส่วนด้านที่มีค่าเฉลี่ยต่ำสุดคือ ด้านการส่งเสริมเทคโนโลยีและนวัตกรรมทางการศึกษา 2) ผลการเปรียบเทียบความคิดเห็นของครูเกี่ยวกับสภาพการนำนโยบายประเทศไทย 4.0 สู่การปฏิบัติของผู้บริหารสถานศึกษาจำแนกตามประสบการณ์ในการทำงาน โดยรวมไม่แตกต่างกัน เมื่อพิจารณาเป็นรายด้าน พบว่า ด้านการสร้างเครือข่ายความร่วมมือ ด้านการพัฒนาคุณลักษณะผู้บริหารและด้านการปรับบทบาทผู้สอนแตกต่างกันอย่างมีนัยสำคัญที่ระดับ .05 ส่วนด้านอื่น ๆ ไม่แตกต่างกัน 3) ผลการเปรียบเทียบความคิดเห็นของครูเกี่ยวกับสภาพการนำนโยบายประเทศไทย 4.0 สู่การปฏิบัติของผู้บริหารสถานศึกษาจำแนกตามขนาดสถานศึกษา โดยรวมแตกต่างกันอย่างมีนัยสำคัญที่ระดับ .05 เมื่อพิจารณาเป็นรายด้าน พบว่า ด้านการสร้างเครือข่ายความร่วมมือ ด้านการปรับบทบาทผู้สอน ด้านการยกระดับคุณภาพผู้เรียนและด้านการส่งเสริมเทคโนโลยีและนวัตกรรมทางการศึกษาแตกต่างกันอย่างมีนัยสำคัญที่ระดับ .05

**คำสำคัญ** นโยบายประเทศไทย 4.0, การนำนโยบายสู่การปฏิบัติ, การบริหารสถานศึกษา, ผู้บริหารสถานศึกษา

1คณะครุศาสตร์ สาขาวิชาการบริหารการศึกษา มหาวิทยาลัยราชภัฏบุรีรัมย์

2อาจารย์ประจำคณะมนุษยศาสตรและสังคมศาสตร์ สาขาวิชาภาษาอังกฤษ มหาวิทยาลัยราชภัฏบุรีรัมย์

3อาจารย์ประจำคณะครุศาสตร์ สาขาวิชาการบริหารการศึกษา มหาวิทยาลัยราชภัฏบุรีรัมย์

**Abstract**

This study aimed to study and compare the states of Thailand 4.0 policy implementation of the school administrators under Buriram Primary Educational Service Area Office 1, as perceived by teachers classified by work experiences and school sizes. The samples consisted of 335 teachers, selected by using the table of Krejcie and Morgan, stratified random sampling and simple random sampling, respectively. The data were collected by the questionnaire with the reliability at 0.944.The obtained data were analyzed by using percentage, mean, standard deviation, t-test and one-way ANOVA. If the significant differences were found, the Scheffé method was used. The findings were as follows : 1) The states of Thailand 4.0 Policy Implementation of the school administrators under Buriram Primary Educational Service Area Office 1 as perceived by teachers in overall were at the high level. The highest mean score was “Teacher role adjustment”, followed by “Learner quality enhancement”, “Formation of cooperate connection”, and “Administrator attribution development”, respectively in contrast, “supporting educational technology and innovation” was at the lowest level. 2) A comparison of teachers’ opinions toward Thailand 4.0 policy implementation of the school administrators, classified by work experiences, in overall was not different. When considering in each aspect, it was found that “Formation of cooperate connection”, “Administrator attribution development” and “Teacher role adjustment” were statistically significant difference at .05 level, while the rest aspects were not different, 3) A comparison of teachers’ opinions toward Thailand 4.0 policy implementation of the school administrators under Buriram Primary Educational Service Area Office 1 classified by school sizes, in overall was statistically significant difference at .05 level. When considering in each aspect, it was found that “Formation of cooperate connection”, “Teacher role adjustment”, “Learner quality enhancement” and “Supporting educational technology and innovation” were statistically significant difference at .05 level, while the rest aspects were not different.

**Keywords:** Thailand 4.0 policy,policy implementation, educational administration,

school administrator

**บทนำ**

ประเทศไทยได้มีการพัฒนาให้สอดคล้องกับการพัฒนาตามสังคมโลก ด้วยแนวคิดการพัฒนามุ่งเน้นการเข้าสู่ยุค 4.0 ซึ่งเป็นยุคแห่งเทคโนโลยีและนวัตกรรม โดยรัฐบาลได้กำหนดนโยบายขึ้นเพื่อขับเคลื่อนการแก้ปัญหาภายในประเทศ

คณะกรรมการจัดทำยุทธศาสตร์ชาติได้ดำเนินการยกร่างกรอบยุทธศาสตร์ชาติ เพื่อใช้เป็นกรอบแนวทางการพัฒนาประเทศในระยะ 20 ปี โดยเป้าหมายเพื่อให้ประเทศชาติมั่นคง มั่งคั่ง ยั่งยืน (ยุทธศาสตร์ชาติ พุทธศักราช 2561 - 2580. 2561 : 5) และการกระชับแผนงานระยะยาวให้ชัดเจนจึงได้มีการกำหนดกรอบการดำเนินงานในระยะสั้นขึ้นในแผนพัฒนาเศรษฐกิจและสังคมแห่งชาติ โดย(สำนักงานคณะกรรมการพัฒนาเศรษฐกิจและสังคมแห่งชาติ. 2559 : 82) ได้จัดทำแผนพัฒนาเศรษฐกิจและสังคมแห่งชาติ ฉบับที่ 12 สำหรับใช้เป็นแผนพัฒนาประเทศ เป็นการพัฒนาในระยะ 5 ปี ซึ่งเป็นการแปลงยุทธศาสตร์ชาติสู่การปฏิบัติอย่างเป็นรูปธรรม

สำนักงานเลขาธิการสภาการศึกษา (2560 : 76) ได้จัดทำแผนการศึกษาแห่งชาติ พ.ศ. 2560-2579 เพื่อใช้เป็นแผนยุทธศาสตร์ระยะยาวสำหรับหน่วยงานที่เกี่ยวข้องกับการศึกษาของประเทศได้นำไปใช้เป็นกรอบและแนวทางการพัฒนา จุดมุ่งหมายที่สำคัญของแผน คือ การมุ่งเน้นการประกันโอกาสและความเสมอภาคทางการศึกษา การศึกษาเพื่อการมีงานทำ สร้างงานได้มีทักษะนวัตกรรมและความคิดสร้างสรรค์

สำนักงานคณะกรรมการการศึกษาขั้นพื้นฐาน (2563 : 25) ได้กำหนดนโยบายโดยมีเป้าหมายสำคัญ คือการจัดการศึกษาเพื่อเสริมสร้างความมั่นคงของสถาบันหลักของชาติ การปกครองในระบอบประชาธิปไตยอันมีพระมหากษัตริย์ทรงเป็นประมุข พัฒนาผู้เรียนให้มีความสามารถ ความเป็นเลิศทางวิชาการ เพื่อสร้างขีดความสามารถในการแข่งขันพัฒนาศักยภาพและคุณภาพผู้เรียนให้มีสมรรถนะตามหลักสูตรและคุณลักษณะในศตวรรษที่ 21 สร้างโอกาสความเสมอภาค ลดความเหลื่อมล้ำให้ผู้เรียนทุกคนได้รับบริการทางการศึกษา พัฒนาผู้บริหาร ครู และบุคลากรให้เป็นมืออาชีพ จัดการศึกษาโดยใช้เทคโนโลยีดิจิทัล ปรับสมดุลและพัฒนาระบบการบริหารจัดการศึกษาทุกระดับเพื่อพัฒนามุ่งสู่ประเทศไทย 4.0

สำนักงานเขตพื้นที่การศึกษาประถมศึกษาบุรีรัมย์ เขต 1 (2563 : 13) ได้วิเคราะห์นโยบายต้นสังกัดแล้วกำหนดเป็นนโยบายสำนักงานเขตพื้นที่การศึกษาประถมศึกษาบุรีรัมย์ เขต 1 เพื่อเป็นแนวทาง ในการดำเนินงานในสถานศึกษาได้กำหนดแนวทางในการกำกับติดตามตรวจสอบประเมินผลและรายงานให้สอดคล้องกับนโยบายของทางรัฐบาลทุกด้าน โดยมีวัตถุประสงค์เพื่อการดำเนินการขับเคลื่อนนโยบาย ดำเนินงานพร้อมทั้งให้คำแนะนำช่วยเหลือส่งเสริมและสนับสนุนทั้งทรัพยากร งบประมาณให้การดำเนินงานของสำนักงานเขตพื้นที่และสถานศึกษาเป็นไปอย่างมีประสิทธิภาพและประสิทธิผลยิ่งขึ้น

การดำเนินงานของสำนักงานเขตพื้นที่การศึกษาประถมศึกษาบุรีรัมย์ เขต 1 มีปัญหาที่พบคือ ปัญหาการสร้างเครือข่ายความร่วมมือของสถานศึกษาโดยความร่วมมือนั้นจะเป็นเพียงการมีส่วนร่วมในการออกความเห็นชอบเพียงบางส่วนเท่านั้น เนื่องจากระบบราชการในยุคปัจจุบันมีความเร่งด่วน การดำเนินงานมีความเร่งรัดจึงไม่มีโอกาสมากพอในการสร้างเครือข่ายความร่วมมือให้เกิดขึ้นระหว่างสถานศึกษาอย่างแท้จริง มีการร่วมงานกันในบางกิจกรรมหรือบางส่วนเท่านั้น ปัญหาต่อมาคือคุณลักษณะของผู้บริหารสถานศึกษาที่ส่งผลต่อการถ่ายทอดนโยบาย ปัญหาหลักของสถานศึกษาที่ต้องเผชิญคือการที่หน่วยงานไม่มีเจ้าภาพหลักในการประสานงานดำเนินการในการขับเคลื่อนนโยบาย โดยเฉพาะอย่างยิ่งการที่ผู้บริหารรอรับนโยบายจากเบื้องบนแต่เพียงอย่างเดียว นอกจากนี้ปัญหาด้านหลักสูตรและการจัดการเรียนรู้เป็นอีกสิ่งหนึ่งที่เกิดขึ้นในการนำไปปฏิบัติ เนื่องจากการเข้าสู่ประเทศไทย 4.0 ต้องมีการปรับหลักสูตรให้อิสระในการเรียนรู้มากขึ้น จัดกิจกรรมแบบเน้นการปฏิบัติจริงควบคู่กับการบูรณาการสหวิทยาการ ในทำนองเดียวกันการปรับบทบาทผู้สอนเป็นอีกเรื่องที่พบปัญหาเกิดขึ้น ครูจะต้องปรับบทบาทตนเองให้เป็นผู้อำนวยความสะดวกในการจัดการเรียนรู้ ยังคงมีผู้สอนที่ไม่เกิดการปรับตัวยอมรับเทคโนโลยี ปรับตัวตามยุคสมัยของครูผู้สอน ไม่มีการใช้เทคโนโลยีเข้ามาช่วยในการเข้าถึงองค์ความรู้ ปัญหาที่เกิดขึ้นต่อมาคือคุณภาพผู้เรียน ผู้เรียนจำนวนไม่น้อยหันไปให้ความสนใจกับการเล่นเกมบนอินเทอร์เน็ต เป็นสาเหตุให้คุณภาพของผู้เรียนลดลง และปัญหา การส่งเสริมการใช้เทคโนโลยีและนวัตกรรมทางการศึกษาเป็นอีกปัญหาหลักในสถานศึกษาเพราะ ไม่มีการวางแผนกลยุทธ์เกี่ยวกับการส่งเสริมการใช้เทคโนโลยีด้านนี้โดยตรง ใช้เป็นเพียงสิ่งอำนวยความสะดวกในการสื่อสารหรือนำไปเป็นสื่อในการเรียนรู้บางชั่วโมงเท่านั้น ปัญหาการใช้เทคโนโลยีและนวัตกรรม ไม่ได้อยู่ที่งบประมาณหรือคอมพิวเตอร์รวมถึงเครือข่ายอินเตอร์เน็ตอย่างเมื่อก่อนแต่ปัญหาสำคัญคือการขาดการส่งเสริมด้าน ICT บุคลากรภายในสถานศึกษาจึงขาดทักษะที่จำเป็นสำหรับการใช้เทคโนโลยี ทำให้มีการใช้งานเทคโนโลยีไม่ต่อเนื่อง ในการนำนโยบายประเทศไทย 4.0 สู่การปฏิบัติ ผู้บริหารสถานศึกษาเป็นผู้ที่มีความสำคัญสูงสุดในการถ่ายทอดนโยบายจากต้นสังกัดสู่สถานศึกษา แต่การจะดำเนินการให้สำเร็จครบถ้วนสมบูรณ์ได้นั้น ครูผู้สอนคือผู้ที่ใกล้ชิดกับการปฏิบัติมากที่สุด

จากความเป็นมาและความสำคัญของปัญหาที่กล่าวมาข้างต้น ทำให้ผู้วิจัยสนใจศึกษาการนำนโยบายประเทศไทย 4.0 สู่ขั้นตอนการนำนโยบายไปปฏิบัติ เมื่อส่งต่อมาถึงสถานศึกษาในสำนักงานเขตพื้นที่การศึกษาประถมศึกษาบุรีรัมย์ เขต 1 แล้ว มีสภาพการดำเนินงานของสถานศึกษาอยู่ระดับใด จึงเป็นสาเหตุให้ผู้วิจัยจัดทำงานวิจัยเพื่อศึกษาเรื่องสภาพการนำนโยบายประเทศไทย 4.0 สู่การปฏิบัติของผู้บริหารสถานศึกษาสังกัดสำนักงานเขตพื้นที่การศึกษาประถมศึกษาบุรีรัมย์ เขต 1 ขึ้น

**วัตถุประสงค์การวิจัย**

1. เพื่อศึกษาสภาพการนำนโยบายประเทศไทย 4.0 สู่การปฏิบัติของผู้บริหาสถานศึกษาสังกัดสำนักงานเขตพื้นที่การศึกษาประถมศึกษาบุรีรัมย์ เขต 1 ตามความคิดเห็นของครู

2. เพื่อเปรียบเทียบความคิดเห็นของครูเกี่ยวกับการนำนโยบายประเทศไทย 4.0 สู่การปฏิบัติของผู้บริหารสถานศึกษาสังกัดสำนักงานเขตพื้นที่การศึกษาประถมศึกษาบุรีรัมย์ เขต 1 จำแนกตามประสบการณ์การทำงานและขนาดสถานศึกษา

**วิธีดำเนินการวิจัย**

1. ประชากร ที่ใช้ในการวิจัยในครั้งนี้ ได้แก่ ครู โรงเรียนในสังกัดสำนักงานเขตพื้นที่การศึกษาประถมศึกษาบุรีรัมย์ เขต 1 ปีการศึกษา 2564 จำนวน 2,447 คน (สำนักงานเขตพื้นที่การศึกษาประถมศึกษาบุรีรัมย์ เขต 1. 2564 : 1)

2. กลุ่มตัวอย่าง ในการวิจัยครั้งนี้ ได้แก่

ครูในโรงเรียน สังกัดสำนักงานเขตพื้นที่การศึกษาประถมศึกษาบุรีรัมย์ เขต 1 ปีการศึกษา 2564 จำนวน 335 คน ได้จากการกำหนดขนาดของกลุ่มตัวอย่างตามตารางของ Krejcie and Morgan ; (อ้างถึงใน ประสิทธิ์ สุวรรณรักษ์ 2555 : 148) จากนั้นทำการสุ่มตามชั้นภูมิอย่างมีสัดส่วนตามขนาดสถานศึกษา และสุ่มอย่างง่ายด้วยวิธีการจับฉลากตามลำดับ

3. เครื่องมือที่ใช้ในการเก็บรวบรวมข้อมูลสำหรับการวิจัย เป็นแบบสอบถามความคิดเห็นของครูเกี่ยวกับการนำนโยบายประเทศไทย 4.0 สู่การปฏิบัติของผู้บริหารสถานศึกษาแบบสอบถามออกเป็น 2 ตอน คือ

ตอนที่ 1 สอบถามข้อมูลทั่วไปของผู้ตอบแบบสอบถาม ได้แก่ ประสบการณ์ ในการทำงานและขนาดสถานศึกษา โดยแบบสอบถามเป็นแบบตรวจสอบรายการ (Check List)

ตอนที่ 2 สอบถามเกี่ยวกับการนำนโยบายประเทศไทย 4.0 สู่การปฏิบัติของผู้บริหารสถานศึกษาในสังกัดสำนักงานเขตพื้นที่การศึกษาประถมศึกษาบุรีรัมย์ เขต 1 ซึ่งผู้วิจัยได้สังเคราะห์เนื้อหาจากแนวคิดของชัยยนต์ เพาพาน (2559 : 4), ดิเรก พรสีมา (2559 : 4), สำนักงานปลัดกระทรวงศึกษาธิการ (2559 : 6), ทวีศักดิ์ จินดานุรักษ์ (2560 : 27) , โพยม จันทร์น้อย (2560 : 1), ไพฑูลย์ สินลารัตน์ (2560 : 46) , สุวิทย์ เมษินทรีย์ (2561 : 2) , Newzealand Ministry of Education (2013 : 12) , Northouse & Lee (2019 : 141) ประกอบด้วยการดำเนินงาน 6 ด้าน ได้แก่ ด้านการสร้างเครือข่ายความร่วมมือ ด้านการพัฒนาคุณลักษณะผู้บริหาร ด้านการปรับบทบาทผู้สอน ด้านการพัฒนาหลักสูตรและการจัดการเรียนรู้ ด้านการยกระดับคุณภาพผู้เรียนและด้านการส่งเสริมเทคโนโลยีและนวัตกรรมทางการศึกษาลักษณะคำถามเป็นแบบมาตราส่วนประมาณค่า (Rating Scale) ซึ่งแบ่งเป็น 5 ระดับ

4. การวิเคราะห์ข้อมูล การศึกษาข้อมูลทั่วไปของกลุ่มตัวอย่าง วิเคราะห์โดยการแจกแจงความถี่ หาค่าร้อยละ นำเสนอข้อมูลเป็นตารางแสดงจำนวนและร้อยละ การศึกษาความเห็นของครูที่มีต่อการนำนโยบายประเทศไทย 4.0 สู่การปฏิบัติของผู้บริหารสถานศึกษา วิเคราะห์ด้วยค่าเฉลี่ย (Mean) และส่วนเบี่ยงเบนมาตรฐาน การเปรียบเทียบความเห็นของครูที่มีต่อการนำนโยบายประเทศไทย 4.0 สู่การปฏิบัติของผู้บริหารสถานศึกษา จำแนกตามประสบการณ์การทำงาน โดยใช้ Independent Samples t-test กำหนดค่าสถิติที่ระดับที่ระดับนัยสำคัญ .05 การเปรียบเทียบความเห็นของครูที่มีต่อการนำนโยบายประเทศไทย 4.0 สู่การปฏิบัติของผู้บริหารสถานศึกษา จำแนกตามขนาดสถานศึกษา โดยการวิเคราะห์ความแปรปรวนทางเดียว (One - way ANOVA) เมื่อพบความแตกต่างของค่าเฉลี่ยในแต่ละด้านอย่างมีนัยสำคัญทางสถิติจะทำการเปรียบเทียบความแตกต่างเป็นรายคู่ ตามวิธีการของเชฟเฟ่ (Scheffe’ Method) โดยกำหนดค่าสถิติที่ระดับนัยสำคัญ .05

**ผลการศึกษา**

1. สภาพการนำนโยบายประเทศไทย 4.0 สู่การปฏิบัติของผู้บริหารสถานศึกษา ในสังกัดสำนักงานเขตพื้นที่การศึกษาประถมศึกษาบุรีรัมย์ เขต 1

การศึกษาสภาพการนำนโยบายประเทศไทย 4.0 สู่การปฏิบัติของผู้บริหารสถานศึกษาในสังกัดสำนักงานเขตพื้นที่การศึกษาประถมศึกษาบุรีรัมย์ เขต 1 ดังตารางที่ 1

ตารางที่ 1 ค่าเฉลี่ยและส่วนเบี่ยงเบนมาตรฐานตามความคิดเห็นของครูเกี่ยวกับสภาพการนำนโยบายประเทศไทย 4.0 สู่การปฏิบัติของผู้บริหารสถานศึกษาสังกัดสำนักงานเขตพื้นที่การศึกษาประถมศึกษาบุรีรัมย์ เขต 1 โดยรวม

 จากตารางที่ 1 พบว่าสภาพการนำนโยบายประเทศไทย 4.0 สู่การปฏิบัติของผู้บริหารสถานศึกษา โดยรวมอยู่ในระดับมาก เมื่อพิจารณาเป็นรายด้านพบว่า ด้านที่มีค่าเฉลี่ยสูงสุด ได้แก่ ด้านการปรับบทบาทผู้สอน รองลงมา ได้แก่ ด้านการยกระดับคุณภาพผู้เรียน ด้านการสร้างเครือข่ายความร่วมมือ ด้านการพัฒนาหลักสูตรและการจัดการเรียนรู้ และ ด้านการพัฒนาคุณลักษณะผู้บริหารตามลำดับ ส่วนด้านที่มีค่าเฉลี่ยต่ำสุดคือ ด้านการส่งเสริมเทคโนโลยีและนวัตกรรมทางการศึกษา

2. การเปรียบเทียบความคิดเห็นของครูที่มีต่อสภาพการนำนโยบายประเทศไทย 4.0 สู่การปฏิบัติของผู้บริหารสถานศึกษาในสังกัดสำนักงานเขตพื้นที่การศึกษาประถมศึกษาบุรีรัมย์ เขต 1 จำแนกตามประสบการณ์

ผลการเปรียบเทียบความคิดเห็นของครูที่มีต่อสภาพการนำนโยบายประเทศไทย 4.0 สู่การปฏิบัติของผู้บริหารสถานศึกษาในสังกัดสำนักงานเขตพื้นที่การศึกษาประถมศึกษาบุรีรัมย์ เขต 1 จำแนกตามประสบการณ์ดังตารางที่ 2

ตารางที่ 2 การเปรียบเทียบความคิดเห็นของครูเกี่ยวกับสภาพการนำนโยบายประเทศไทย 4.0 สู่การปฏิบัติของผู้บริหารสถานศึกษาสังกัดสำนักงานเขตพื้นที่การศึกษาประถมศึกษาบุรีรัมย์ เขต 1 จำแนกตามประสบการณ์ในการทำงาน



จากตารางที่ 2 พบว่า การเปรียบเทียบความคิดเห็นของครูเกี่ยวกับสภาพการนำนโยบายประเทศไทย 4.0 สู่การปฏิบัติของผู้บริหารสถานศึกษาจำแนกตามประสบการณ์ โดยรวมไม่แตกต่างกัน เมื่อพิจารณาเป็นรายด้าน พบว่า ด้านการสร้างเครือข่ายความร่วมมือ ด้านการพัฒนาคุณลักษณะผู้บริหารและด้านการปรับบทบาทผู้สอนแตกต่างกันอย่างมีนัยสำคัญที่ .05 ส่วนด้านอื่น ๆ ไม่แตกต่างกัน

3. การเปรียบเทียบความคิดเห็นของครูที่มีต่อสภาพการนำนโยบายประเทศไทย 4.0 สู่การปฏิบัติของผู้บริหารสถานศึกษาในสังกัดสำนักงานเขตพื้นที่การศึกษาประถมศึกษาบุรีรัมย์ เขต 1 จำแนกตามขนาดสถานศึกษา

ผลการเปรียบเทียบความคิดเห็นของครูที่มีต่อสภาพการนำนโยบายประเทศไทย 4.0 สู่การปฏิบัติของผู้บริหารสถานศึกษาในสังกัดสำนักงานเขตพื้นที่การศึกษาประถมศึกษาบุรีรัมย์ เขต 1 จำแนกตามขนาดสถานศึกษา ดังตารางที่ 3

ตารางที่ 3 การเปรียบเทียบความคิดเห็นของครูเกี่ยวกับสภาพการนำนโยบายประเทศไทย 4.0 สู่การปฏิบัติของผู้บริหารสถานศึกษาสังกัดสำนักงานเขตพื้นที่การศึกษาประถมศึกษาบุรีรัมย์ เขต 1 จำแนกตามขนาดสถานศึกษา



จากตารางที่ 3 พบว่า การเปรียบเทียบความคิดเห็นของครูเกี่ยวกับสภาพการนำนโยบายประเทศไทย 4.0 สู่การปฏิบัติของผู้บริหารสถานศึกษาจำแนกตามประสบการณ์ โดยรวมแตกต่างกัน เมื่อพิจารณาเป็นรายด้าน พบว่า ด้านการสร้างเครือข่ายความร่วมมือ ด้านการปรับบทบาทผู้สอน ด้านการยกระดับคุณภาพผู้เรียน และด้านการส่งเสริมเทคโนโลยีและนวัตกรรมทางการศึกษาแตกต่างกันอย่างมีนัยสำคัญที่ .05

**อภิปรายผล**

1.การศึกษาสภาพการนำนโยบาย ประเทศไทย 4.0 สู่การปฏิบัติของผู้บริหารสถานศึกษาในสังกัดสำนักงานเขตพื้นที่การศึกษาประถมศึกษาบุรีรัมย์ เขต 1 พบว่า สภาพการนำนโยบายประเทศไทย 4.0 สู่การปฏิบัติของผู้บริหารสถานศึกษาสังกัดสำนักงานเขตพื้นที่การศึกษาประถมศึกษาบุรีรัมย์ เขต 1 โดยรวมอยู่ในระดับมากทั้งนี้อาจเป็นเพราะว่าหน้าที่รับผิดชอบของผู้บริหารสถานศึกษาในสังกัดสำนักงานเขตพื้นที่การศึกษาประถมศึกษาบุรีรัมย์ เขต 1 ต้องมีการนำนโยบายประเทศไทย 4.0 สู่การปฏิบัติอยู่แล้วทั้งการสร้างเครือข่ายความร่วมมือแลกเปลี่ยนองค์ความรู้เชื่อมโยงข้อมูลในฐานข้อมูลและใช้ทรัพยากรร่วมกันในเครือข่ายพัฒนาคุณลักษณะของตัวผู้บริหารเองให้เป็นผู้บริหารยุคใหม่ มีวิสัยทัศน์ ปรับบทบาทผู้สอนจากการเป็นผู้บรรยายมาเป็นผู้อำนวยความสะดวกในการเรียนรู้พัฒนาหลักสูตรให้มีกรอบแนวทางการดำเนินงานในสถานศึกษาที่ชัดเจน ส่งเสริมการจัดการเรียนรู้เชิงรุกให้ผู้เรียนได้ลงมือปฏิบัติจริงยกระดับคุณภาพผู้เรียนให้สามารถพัฒนาผู้เรียนเป็นผู้มีความคิดสร้างสรรค์คิดอย่างมี วิจารณาญาณ ส่งเสริมเทคโนโลยีและนวัตกรรมทางการศึกษาส่งเสริมบุคลากรให้มีความรู้ความเข้าใจในการใช้เทคโนโลยีและการสร้างนวัตกรรมใหม่ สอดคล้องกับ งานวิจัยของ นิษฐ์วดี จิรโรจน์ภิญโญ (2564 : 243) ได้ทำการศึกษาวิจัยเรื่องความสัมพันธ์เชิงโครงสร้างของการบริหารการศึกษาที่มีต่อคุณภาพการศึกษาให้เป็นไปตามมาตรฐานการศึกษา 4.0 ผลการวิจัยพบว่าการบริหารสถานศึกษาให้เป็นไปตามมาตรฐานการศึกษาโดยภาพรวมอยู่ในระดับมาก

เมื่อพิจารณาเป็นรายด้านพบว่าด้านที่มีค่าเฉลี่ยสูงสุด ได้แก่ ด้านการปรับบทบาทผู้สอนทั้งนี้อาจเป็นเพราะผู้บริหารสถานศึกษาใน สังกันสำนักงานเขตพื้นที่การศึกษาประถมศึกษาบุรีรัมย์ เขต 1 ได้ส่งเสริมการปรับบทบาทครูให้ทำหน้าที่เป็นผู้อำนวยความสะดวกในการเรียนรู้ ส่งเสริมครูให้มีความรู้ในด้านการใช้เทคโนโลยีหาความรู้ใหม่ ให้ครูสร้างแรงบันดาลใจให้ผู้เรียนวิเคราะห์ผู้เรียนเป็นรายบุคคล วัดและประเมินผลตามสภาพจริง ผลักดันการสร้างชุมชนแห่งการเรียนรู้ทางวิชาชีพ (PLC) แลกเปลี่ยนเรียนรู้ร่วมกัน ส่งเสริมการทำวิจัยในชั้นเรียนในการแก้ไขปัญหาให้กับผู้เรียน สอดคล้องกับงานวิจัยของ ปิยณัฐ วงศ์เครือศร (2562 : 242) ได้ทำการศึกษาวิจัยเรื่องรูปแบบการพัฒนาภาวะผู้นำครูในการจัดการเรียนรู้ในยุคไทยแลนด์ 4.0 ของโรงเรียนประถมศึกษาสังกัดสำนักงานศึกษาธิการภาค 11 ผลการวิจัยพบว่า ครูต้องพัฒนาตนเองสู่ความเป็นมืออาชีพ ทำการพัฒนาหลักสูตรสถานศึกษาเพื่อพัฒนาทักษะผู้เรียนสู่ไทยแลนด์ 4.0 จัดการเรียนรู้เพื่อสร้างนวัตกรรมทักษะความคิดสร้างสรรค์มีคุณธรรม สามารถทำงานร่วมกันเป็นทีมได้และมีทักษะการใช้เทคโนโลยี นอกจากนี้ยังสอดคล้องกับ เวสเธียเมอร์ (Westheimer. 2015 : 241) ได้ทำการศึกษาเรื่องการให้การศึกษากับพลเมืองที่ดีในศตวรรษที่ 21 ด้วยแง่มุมของทางเลือกทางการเมืองและศาสตร์การสอนสำหรับครู ผลการวิจัยพบว่า การจัดการศึกษาควรพัฒนาทั้งผู้เรียนและผู้สอนในด้านต่าง ๆ คือการคิดเชิงวิเคราะห์ การตัดสินใจดำรงชีวิตอยู่ร่วมกันกับบุคคลอื่นพัฒนาองค์ความรู้คิดหาแนวทางแก้ไขปรับปรุงคุณภาพชีวิตของตนเองชุมชนและสังคมให้ดีขึ้นจัดการความเสี่ยงของระบบเมืองและวิถีชีวิต พัฒนาผู้อยู่นอกระบบการศึกษาและขาดโอกาสให้มีความเสมอภาคลดความเหลื่อมล้ำ จัดการศึกษาด้วยการใช้เทคโนโลยีที่เหมาะสม มีความยั่งยืนปรับตัวให้เกิดความสมดุลในการใช้ชีวิตร่วมกับสังคม

เมื่อพิจารณาเป็นรายด้านพบว่าด้านที่มีค่าเฉลี่ยต่ำสุดคือ ด้านการส่งเสริมเทคโนโลยีและนวัตกรรมทางการศึกษา ทั้งนี้อาจเป็นเพราะผู้บริหารสถานศึกษายังไม่สามารถออกแบบนวัตกรรมใหม่ ๆ มาใช้ในสถานศึกษา หรือหากออกแบบได้แล้วด้วยภาระงานและข้อจำกัดทางด้านเวลาก็ไม่สามารถทดลองใช้และปรับปรุงนวัตกรรมให้ดียิ่งขึ้นได้ก่อนการแลกเปลี่ยนเรียนรู้และเผยแพร่นวัตกรรมทำให้เมื่อมีนวัตกรรมถูกเผยในเขตพื้นที่ สถานศึกษาอื่นก็ไม่สามารถนำมาใช้ได้อย่างเหมาะสม การดำเนินการให้สถานศึกษามีงบประมาณสำหรับการจัดหา พัฒนา ดูแลและรักษาสื่อนวัตกรรมยังไม่สามารถทำได้เท่าที่ควรเพราะการบริหารงานทุกส่วนย่อมต้องใช้งบประมาณไม่สามารถนำงบทั้งหมดมาส่งเสริมด้านเทคโนโลยีและนวัตกรรมอย่างเดียวได้ การเชื่อมโยงข้อมูลจากฐานข้อมูลขนาดใหญ่ (Big Data) มีน้อยโดยเฉพาะอย่างยิ่งในสถานการณ์การแพร่ระบาดของเชื้อไวรัสโควิด-19 ถึงแม้จะมีอุปกรณ์ หรือระบบอินเตอร์เน็ตที่ครบครัน แต่สถานศึกษาที่ต้องรับนโยบายจากต้นสังกัดหรือหน่วยงานอื่นต้องมีการรายงานข้อมูลซ้ำ ชุดเดิมจำนวนมาก ภาระงานจะถูกถ่ายทอดสู่ผู้ปฏิบัติทำให้ครูต้องทำงานหนัก หากผู้บริหารส่งเสริมครูให้มีทักษะในการใช้เทคโนโลยีมากพอที่จะเชื่อมโยงข้อมูล ใช้ข้อมูลต่าง ๆ ให้เกิดประโยชน์และรวดเร็วจะทำให้สามารถลดภาระงานของครูได้มาก สอดคล้องกับงานวิจัยของ  กฤติภัทรกร ศิริภัทรนิธิโภคิน (2564 : 158) ที่ได้ทำการศึกษาเรื่องการใช้เทคโนโลยีในการบริหารงานของผู้บริหารสถานศึกษาในยุควิถีใหม่ สังกัดสำนักงานเขตพื้นที่การศึกษาประถมศึกษากระบี่ พบว่า การบริหารสถานศึกษาในสถานการณ์การแพร่ระบาดของเชื้อไวรัสโควิด-19 ทำให้ผู้บริหารสถานศึกษาจำเป็นต้องปรับตัวในด้านเทคโนโลยีเป็นอย่างมาก เพื่อให้การบริหารงานของโรงเรียนเกิดประสิทธิภาพ และประสิทธิผล นอกจากนี้ยังสอดคล้องกับงานวิจัยของลับเบอร์ส (Lubbers. 2014 : 87) ที่ได้ศึกษาเอกสารต่าง ๆ และรวบรวมมาในประเด็นข้อเสนอแนะให้มีแนวทางในการสนับสนุนนวัตกรรมทางการศึกษาสำหรับครูด้านทักษะดิจิตอลและการใช้ฐานข้อมูลออนไลน์ต่าง ๆ ครูทุกคนจะได้รับนวัตกรรมการจัดการเรียนการสอนใหม่ ๆ เพื่อพัฒนาและสนับสนุนนวัตกรรมเหล่านี้ให้สามารถจัดการเรียนการสอนได้มีประสิทธิภาพมากขึ้น

2. การเปรียบเทียบความคิดเห็นของครูที่มีต่อ สภาพการนำนโยบายประเทศไทย 4.0 สู่การปฏิบัติของผู้บริหารสถานศึกษาในสังกัดสำนักงานเขตพื้นที่การศึกษาประถมศึกษาบุรีรัมย์ เขต 1 จำแนกตามประสบการณ์ในการทำงาน โดยรวมไม่แตกต่างกันนั่นอาจเป็นเพราะ การดำเนินงานตามนโยบายประเทศไทย 4.0 ของผู้บริหารสถานศึกษาเมื่อถ่ายทอดลงสู่ผู้ปฏิบัติแล้วนั้น ครูที่มีประสบการณ์ทำงานมากและครูที่มีประสบการณ์น้อยต่างก็ต้องให้ความสำคัญกับการดำเนินงานตามนโยบายที่ตั้งไว้เหมือนกัน การปฏิบัติงานล้วนมีเป้าหมายเดียวกันในการยกระดับคุณภาพผู้เรียนให้เป็นผู้มีความพร้อมในศตวรรษที่ 21 ปรับหลักสูตรและการจัดการเรียนรู้ให้ตอบสนองต่อความต้องการของผู้เรียน ให้ผู้เรียนได้เรียนรู้ผ่านการปฏิบัติจริง บูรณาการสหวิชา ส่งเสริมนวัตกรรมในการแก้ปัญหาที่เกิดขึ้นในสถานศึกษา ใช้เทคโนโลยีให้คุ้มค่าและเกิดประโยชน์สูงสุด สอดคล้องกับ กาญจนา ปุณะตุง (2562 : 135) ได้ทำการศึกษาวิจัยเรื่องการเตรียมความพร้อมเพื่อก้าวสู่ยุคไทยแลนด์ 4.0 ของข้าราชการสำนักการคลังและสินทรัพย์กระทรวงศึกษาธิการ พบว่าข้าราชการสำนักการคลังและสินทรัพย์กระทรวงศึกษาธิการที่มีอายุแตกต่างกันมีการเตรียมความพร้อมเพื่อก้าวเข้าสู่ยุคไทยแลนด์ 4.0 ไม่แตกต่างกัน

3. การเปรียบเทียบความคิดเห็นของครูที่มีต่อสภาพการนำนโยบายประเทศไทย 4.0 สู่การปฏิบัติของผู้บริหารสถานศึกษาในสังกัดสำนักงานเขตพื้นที่การศึกษาประถมศึกษาบุรีรัมย์ เขต 1 จำแนกตามขนาดสถานศึกษา โดยรวมแตกต่างกันอย่างมีนัยสำคัญทางสถิติที่.05 นั่นอาจเป็นเพราะการดำเนินงานตามนโยบายประเทศไทย 4.0 ของผู้บริหารสถานศึกษาในสถานศึกษาที่มีขนาดต่างกันจะมีเป้าหมายในการดำเนินงานบางอย่างเหมือนกัน สามรถส่งเสริมงานบางด้านในทำนองเดียวกันได้ เช่น การพัฒนาตนเองของผู้บริหารที่ไม่ว่าจะอยู่ในโรงเรียนขนาดใดผู้บริหารต่างก็มีแนวทางในการพัฒนาตนเองคล้ายกัน หรือหลักสูตรและการจัดการเรียนรู้ของสถานศึกษาต่างก็มีแนวทางให้ดำเนินงานคล้ายกัน แต่ทางตรงกันข้ามการทำงานด้านอื่นจะมีความแตกต่างกันมากเพระขนาดของสถานศึกษาที่ต่างกันจะมีจำนวน ของผู้ปฏิบัติงานทั้งสร้างเครือข่ายความร่วมมือกับชุมชน การปรับบทบาทของครูผู้สอน การยกระดับคุณภาพผู้เรียน การส่งเสริมเทคโนโลยีและนวัตกรรมทางการศึกษา และปัจจัยต่าง ๆ มากน้อยไม่เท่ากันทำให้เกิดความแตกต่างทางด้านความพร้อมของการดำเนินงาน สอดคล้องกับ งานวิจัยของ วิชาญ โชติกลาง (2561 : 169) ได้ทำการศึกษาเรื่องการบริหารสถานศึกษาตามนโยบายการจัดการศึกษาอาชีวศึกษาไทยแลนด์ 4.0 ของสถานศึกษาในสังกัดอาชีวศึกษาจังหวัดนครราชสีมา พบว่าสถานศึกษาที่มีขนาดแตกต่างกันจะมีการบริหารสถานศึกษาตามนโยบายการจัดการศึกษาอาชีวศึกษาไทยแลนด์ 4.0 แตกต่างกัน

**ข้อเสนอแนะ**

1. ข้อเสนอแนะในการนำไปใช้

1.1 เนื่องจากการวิจัยพบว่าการปรับบทบาทผู้สอนมีค่าเฉลี่ยสูงสุด จึงควรส่งเสริมด้านการสร้างชุมชนแห่งการเรียนรู้ทางวิชาชีพ (PLC) ให้สามารถขยายผลการสร้างนวัตกรรมเพื่อแก้ปัญหาในระดับสถานศึกษา กลุ่มเครือข่าย และระดับเขตพื้นที่การศึกษาต่อไป

1.2. เนื่องจากการวิจัยพบว่าการส่งเสริมเทคโลยีและนวัตกรรมการศึกษามีค่าเฉลี่ยน้อยที่สุดจึงควรส่งเสริมให้ผู้บริหารมีความสามารถด้านการเชื่อมโยงข้อมูลจากฐานข้อมูลขนาดใหญ่ (Big Data) เพื่อป้องกันการทำงานที่ต้องรายงานข้อมูลซ้ำซ้อนของสถานศึกษา

2. ข้อเสนอแนะเพื่อการวิจัยครั้งต่อไป

2.1 จากการออกแบบงานวิจัยสอบถามความคิดเห็นของครูครั้งนี้ เพื่อให้ได้ข้อมูลที่ละเอียดมากขึ้นในการวิจัยครั้งต่อไป ควรมีการ กำหนดกลุ่มตัวอย่างของผู้ตอบแบบสอบถาม เป็นครู ผู้บริหารสถานศึกษา และผู้มีส่วนเกี่ยวข้อง

2.2 จากการศึกษาสภาพการนำนโยบายประเทศไทย 4.0 สู่การปฏิบัติ เป็นงานวิจัยเชิงปริมาณ ควรมีการต่อยอดศึกษาแนวทางในการนำนโยบายประเทศไทย 4.0 สู่การปฏิบัติในเชิงคุณภาพต่อไป

**เอกสารอ้างอิง**

1. กฤติภัทรกร ศิริภัทรนิธิโภคิน. (2564). **การใช้เทคโนโลยีในการบริหารงานของผู้บริหารสถานศึกษาในยุควิถีใหม่ สังกัดสำนักงาน เขตพื้นที่การศึกษาประถมศึกษากระบี่.** วิทยานิพนธ์. ศษ.ม. (การบริหารการศึกษา). สงขลา : มหาวิทยาลัยหาดใหญ่.

2. กาญจนา ปุณะตุง. (2561). **การเตรียมความพร้อมเพื่อก้าวเข้าสู่ยุคไทยแลนด์ 4.0 ของข้าราชการสำนักการคลังและสินทรัพย์กระทรวงศึกษาธิการ.** วิทยานิพนธ์. รป.ม. (รัฐประศาสนศาสตร์). กรุงเทพฯ : มหาวิทยาลัยธุรกิจบัณฑิต.

3. ชัยยนต์ เพาพาน. (2559). **แนวคิดและทฤษฎีพื้นฐานการเป็นผู้นำของผู้บริหารสถานศึกษาในศตวรรษที่ 21.** กาฬสินธุ์ : มหาวิทยาลัยราชภัฎกาฬสินธุ์.

4. ดิเรก พรสีมา. (2559). **สภาวะการศึกษาไทย : แนวทางการปฏิรูปการศึกษาไทยเพื่อก้าวสู่ยุค Thailand 4.0.** กรุงเทพฯ : สำนักงานเลขาธิการสภาการศึกษา กระทรวงศึกษาธิการ.

5. ทวีศักดิ์ จินดานุรักษ์. (2561). **การบริหารจัดการชั้นเรียนเพื่อพัฒนาทักษะการเรียนรู้ ในศตวรรษ ที่ 21.** (เอกสารประกอบ การสอนนนทบุรี : มหาวิทยาลัยสุโขทัย ธรรมาธิราช.

6. นิษฐ์วดี จิรโรจน์ภิญโญ (2564). **ความสัมพันธ์เชิงโครงสร้างของการบริหารการศึกษาที่มีต่อคุณภาพการศึกษาให้เป็นไปตามมาตรฐานการศึกษา 4.0**. **.** วิทยานิพนธ์. ศษ.ม. (การบริหารการศึกษา). กรุงเทพฯ : มหาวิทยาลัยกรุงเทพธนบุรี.

7. ประสิทธิ์ สุวรรณรักษ์. (2555). **ระเบียบวิธีวิจัยทางพฤติกรรมศาสตร์และสังคมศาสตร์.** พิมพ์ครั้งที่ 10. บุรีรัมย์ : กลุ่มวิชาทดสอบและวิจัยการศึกษา คณะครุศาสตร์ มหาวิทยาลัยราชภัฏบุรีรัมย์.

8. ปิยณัฐ วงศ์เครือศร. (2562). **รูปแบบการพัฒนาภาวะผู้นำครูในการจัดการเรียนรู้ในยุคไทยแลนด์ 4.0.** วิทยานิพนธ์. ค.ด. (การบริหารการศึกษาและภาวะผู้นำ). สกลนคร : มหาวิทยาลัยราชภัฎสกลนคร.

9. โพยม จันทร์น้อย. (2560, 12 มีนาคม). “การศึกษา 4.0.” **มติชน.** หน้า 1

10. ไพฑูรย์ สินลารัตน์. (2560). การศึกษาไทย 4.0 โรงเรียนผลิตภาพ. กรุงเทพฯ : วิทยาลัยครุศาสตร์ มหาวิทยาลัยธุรกิจบัณฑิตย์

11. “ยุทธศาสตร์ชาติ พุทธศักราช 2561-2580.” (2561, 13 ตุลาคม). **ราชกิจจานุเบกษา.** หน้า 5

12. วิชาญ โชติกลาง. (2561). **การบริหารสถานศึกษาตามนโยบายการจัดการศึกษาอาชีวศึกษาไทยแลนด์ 4.0 ของสถานศึกษาในสังกัดอาชีวศึกษาจังหวัดนครราชสีมา.** วิทยานิพนธ์. ศษ.ม. (การบริหารการศึกษา). นครราชสีมา : วิทยาลัยนครราชสีมา.

13. สำนักงานเขตพื้นที่การศึกษาประถมศึกษาบุรีรัมย์ เขต 1. (2563). **แผนปฏิบัติราชการประจำปีงบประมาณ พ.ศ. 2563.** บุรีรัมย์ : กลุ่มนโยบายและแผน สำนักงานเขตพื้นที่การศึกษาประถม ศึกษาบุรีรัมย์ เขต 1.

14. สำนักงานคณะกรรมการพัฒนาเศรษฐกิจและสังคมแห่งชาติ. (2559**). แผนพัฒนาเศรษฐกิจและสังคมแห่งชาติ ฉบับที่สิบสอง พ.ศ. 2560 - 2564.** กรุงเทพฯ : สำนักนายกรัฐมนตรี.

15. สำนักงานปลัดกระทรวงศึกษาธิการ. (2559). **แผนปฏิบัติราชการประจำปีงบ ประมาณ 2560 ของสํานักงานปลัด กระทรวงศึกษาธิการ.** กรุงเทพฯ: สำนักนโยบายและยุทธศาสตร์

16. สำนักงานเลขาธิการสภาการศึกษา. (2560). **แผนการศึกษาแห่งชาติ พ.ศ.2560 - 2579**. กรุงเทพฯ :พริกหวานกราฟฟิค.

17. สุวิทย์ เมษินทรีย์ (2561). **ประเทศไทย 4.0.** สืบค้นเมื่อ 15 เมษายน 2564 จาก http://planning2.mju.ac.th/goverment/20111119104835\_planning/Doc\_25590823143652\_358135.pdf

18. Lubbers, C. (2014). “Supporting Innovation in Education.” **Public Libraries.** 53(3) : 36 - 41.

19. New Zealand Ministry of Education. (2013). **The education leader ship model.** Retrived 20 May 2021, fromhttp://www.educationleader ship.

20. Northouse, P.G. &Lee, M. (2019) **Leadership casestudies in education.** California : Sage.

21. Westheimer, J. (2015, October). “Indicating the good citizen in 21st-century political choices and pedagogical goals.” **Journal of American Political Science Association.** 37(2) : 241.